**Å R S B E R E T N I N G**

SKEDSMOKORSET ROTARYKLUBB

2018 – 2019

1. **Skedsmokorset Rotaryklubbs styre i Rotary-året 2018–2019**

President: Steinar Høibråten

Visepresident: Stein Ivar Eriksen – leder av Administrasjonskomiteen

Past president: Anne Soltveit – leder av Yrkes-, rekrutterings- og kommunikasjonskomiteen

Sekretær: Herman Stabell

Kasserer: Magne Yndestad

Styremedlem: Ingrid Glenndal – leder av Internasjonal komité, RF-kontakt, ungdomstjenesten

Styremedlem: Bodil Mølmen – leder av Samfunnsprosjektkomiteen

Styremedlem: Rolf Lauritzsen – leder av Geoparkkomiteen

Programkomiteen ble ledet av Normann Støylen

Kameratskapskomiteenble ledet av Fredrik Staib

Revisorer: Arnt Nelvik og Helge O. Jacobsen

1. **Møter**

I Rotary-året ble det avholdt **to formelle styremøter** med et utvidet styre som omfattet alle komitelederne, inkludert lederne av Programkomiteen og Kameratskapskomiteen. Saker som dukket opp underveis ble diskutert på epost mellom styremedlemmene. Det ble avholdt **38 klubbmøter** med program, inkludert **fire fellesmøter med Skedsmo Nord Rotaryklubb,** **to områdemøter** og **tre dugnadsmøter** med juletreaksjon og dugnader på våren i Geoparken og i Sansehagen.

I tillegg til klubbmøtene ovenfor ble komiteene pålagt **to komitémøter** hver ved at dette var eneste programpost i disse ukene. For øvrig stod komiteene fritt til å skjøtte sine oppgaver slik de selv mente var mest formålstjenlig. Komitéstrukturen ble videreført fra året før med tillegg av én ny komité, Geoparkkomiteen. Dette var et helt nødvendig grep idet klubben var i ferd med å starte byggingen av Steinhuset i parken. Dette prosjektet, som er i flerehundretusenkronersklassen og krevde tett oppfølging, kunne ikke plasseres som en ekstraoppgave for noen av de eksisterende komiteene. Administrasjonskomitéen avholdt ikke egne møter, men medlemmene deltok også i andre komiteer.

Det var varierte og lærerike programmer på klubbmøtene med mange gode foredragsholdere fra egen klubb samt gode eksterne foredragsholdere. Takk til våre interne foredragsholdere Normann Støylen, Anne Soltveit, Gunnar Hanssen, Herman Stabell, Vivianne Jodalen, Henry Kjell Johansen, Fredrik Staib, Torbjørn Faller og Kjetil Jensen for gode foredrag. Dessuten holdt presidenten foredrag på et av klubbmøtene. Rolf Lauritzsen var nok en gang mesterhjernen bak årets utfordring, rebusløpet. Takk til Normann og programkomiteen.

1. **Prosjekter**

**Juletreaksjon**

Nok en vellykket juletreaksjon ble gjentatt i januar 2019. Formålet var å få inn midler til Steinhus-prosjektet ved at vi mottok 50 kr per juletre. En stor del av medlemmene ble engasjert i forbindelse med planlegging, utdeling av informasjonslapper, oppsetting av plakater med og uten belysning, samt mottak av juletrær på 23 innsamlingssteder på dugnadskvelden mandag 7. januar. Vi hadde dessuten en fastprisavtale i Tæruddalen om henting av juletrær som var plassert på et angitt sted der. Som tidligere ble prosjektet gjennomført i samarbeid med ROAF, som stilte med komprimatorbil.

**Geoparken**

Med byggestart dette året for Steinhuset er Geoparken klart årets mest utfordrende prosjekt. Ved overgangen til det nye Rotary-året ble arbeidet forsøkt organisert i to grupper, en med det økonomiske og formelle ansvaret og en som skulle stå for det mer praktiske arbeidet med Geoparken. Dette strandet raskt, og den nye Geoparkkomiteen under ledelse av Rolf Lauritzsen koordinerte både nybygget og det forefallende arbeidet i parken.

Det var store forhåpninger til et samarbeid med Skedsmo videregående skole for bistand til selve byggingen. Dette materialiserte seg i noe begrenset grad, og det ble en del mer dugnadsarbeid enn planlagt på enkelte klubbmedlemmer. Gulvet ble støpt og det meste av ytterveggene satt opp i løpet av året.

Geoparken er nå tilgjengelig fra ny og bedre adkomstvei via rundkjøringa utenfor parken. Busstoppet like utenfor er for øvrig omdøpt til «Berger geopark». Geologiens dag lørdag 8. september 2018 ble markert i form av en utstilling og med mye steinekspertise tilgjengelig for publikum. Klubbens felles Geopark-dugnad ble avholdt mandag 6. mai 2019. Noen rakte løv, og andre bygde Steinhus.

**Sansehagen**

Den årlige dugnaden ble gjennomført i regi av Samfunnsprosjektkomiteen mandag 13. mai i samarbeid med Skedsmo hagelag. Dette er en relativt enkel, veldig hyggelig og ganske viktig dugnad. Merk at den en gang sikkert veldig fine skulpturen i fontenen nå er i en helt forferdelig forfatning og trenger utskiftning.

**Hyggekveld på Skedsmotun**

I samarbeid med Skedsmo Nord ble den tradisjonelle hyggekvelden arrangert tirsdag 30. april. Vårt bidrag var noen få personer som bistod med serveringen samt Gunnar Skovli på trekkspill og Rolf Lauritzsen som forsanger for allsangen.

**RYLA-seminar**

Vår deltager på årets RYLA-seminar, som ble arrangert av vårt distrikt (distrikt 2260) på Oscarsborg festning 22.–24. mars 2019, var Christian Fredrik Staib. Han takket klubben og fortalte fra seminaret på klubbmøtet 27. mai.

**Klimagruppa**

Klimagruppa i distrikt 2260 under ledelse av Henry Kjell Johansen fra vår klubb fortsatte sitt arbeid også dette Rotary-året. Åtte klubber deltar med representanter i Klimagruppa. Det fjerde, og kanskje siste, solcelleprosjektet i Sør-Afrika ble avsluttet, arbeidet med Grønt Flagg i skoler og barnehager fortsatte, og det ble avholdt et informasjonsmøte om solstrøm og solvarme for boliger og mindre bygg i Lørenskog rådhus 8. mai 2019. Klimagruppa hadde stand på Distriktskonferansen 2018 på Gardermoen.

1. **Tradisjonelle sosiale arrangementer**

Som vanlig ble det arrangert en rekke sosiale arrangementer i løpet av året:

* Det begynte med årets første møte, **jordbærmøtet**, på Sten mandag 30. juli 2018.
* **Ost & vin-aften** ble avholdt fredag 26. oktober 2018i Kokkens Kjøkken på Skedsmokorset med gode oster, god vin og god stemning.
* **Julemøtet** mandag 17. desember var på Sten med julestemning og et hyggelig førjulskåseri med prost Torstein Lalim.
* **Torskeaften** fant sted fredag 1. mars i Kokkens Kjøkkenmed utsøkt skrei og godt tilbehør.
* Det tradisjonelle **presidentskiftet** ble avholdt fredag 14. juni på Kokkens Kjøkken og ble en flott og høytidelig festkveld.

Arrangementene var godt tilrettelagt og prikkfritt gjennomført. Takk til Fredrik og kameratskapskomiteen.

1. **Permisjoner, utmeldinger og nye medlemmer 2016 – 2017**

Det er viktig at klubben viser respekt for ulik livssituasjon blant medlemmene, og aksepterer at alle derfor ikke har samme muligheter til å møte opp ved alle anledninger. Det var ingen nye søknader om permisjon dette året, men selvsagt ganske varierende oppmøte.

Det var ingen utmeldinger.

Gurminder (Guri) Nagra og Kjetil Jensen ble tatt opp som nye medlemmer ved en høytidelighet på julemøtet mandag 17. desember 2018.

1. **Annet**

Internasjonal komité ordnet med en ny måte å få inn penger på – via grasrotandeler. Registrerte spillere i Norsk Tipping kan nå velge vår klubb som mottager av grasrotandelen. Da får Skedsmokorset Rotaryklubb 7 % av spillerinnsatsen.

Ungdomsarbeidet var for øvrig lagt til Internasjonal komité dette året fordi et av komitémedlemmene, Vivianne Jodalen, også var ansvarlig for sommerutvekslingen i multidistriktet Norge som administreres av NORFO. Et annet klubbmedlem med eksterne oppgaver for Rotary var Herman Stabell som var administrator for bladet Rotary Norden for Island og Norge med oppgaver innen økonomi og distribusjon.

Aktivitetene til DYRG – De Yngre Rotarianeres Gourmetklubb – faller utenfor de formelle rapportene ovenfor. Gruppa, med overgourmet Jorunn Storhaug Andersen, var i virksomhet utenfor klubbens regulære program også dette Rotary-året.

Jeg vil rette en stor takk til styremedlemmer, komitéledere, prosjektledere og ikke minst alle medlemmene i klubben for god innsats og godt og hyggelig felleskap i Rotary-året 2018–2019.

Avslutningsvis vil jeg ønske president Stein Ivar og hans styre lykke til videre med arbeidet i Rotary-året 2019–2020.

Steinar Høibråten

President 2018–2019